《江纂墓碑》
宋代·孙起卿

家有占冢碑，近自田家获。
藏之五六年，未甚见省录。
古苔侵文理，封结殆莫识。
偶然嗟其穷，一一为磨剔。
始若漫无文，细寻适可读。
文云晋江纂，长夜垂兹刻。
贞石殊不用，块然但埏埴。
合葬无别铭，背面书反覆。
一字不涉华，本枝记明白。
二父遂兼书，于逌乃宗嫡。
考诸晋史篇，真是小出入。
字画亦险劲，然不类镌斲。
汉魏尚丰碑，兹独何褊迫。
岂时丁丧乱，不暇如品式。
于时义熙季，处次实庚戌。
五胡剖中原，典午窜南极。
苟简理宜尔，宁诒不孝责。
审订既照然，疑去喜自适。
历年七百余，瞥尔驹过隙。
名节苟不传，埃化先瓦石。
寘兹当眼前，用代铭几席。

作者简介：孙起卿，吴郡（今江苏吴县）人，高宗绍兴五年（一一三五）进士。事见《吴郡志》卷二八。